b'\n_START_ARTICLE_\nPortugisisk grammatikk\n_START_SECTION_\nVerb\n_START_PARAGRAPH_\nSom i de fleste romanske spr\xc3\xa5k b\xc3\xb8yes portugisiske verb for \xc3\xa5 kongruere med subjektes person (man har 1. person = jeg/vi, 2. person = du/dere, 3. person han/hun/den/det/de og numerus (entall og flertall), og for \xc3\xa5 uttryke ulike stemninger til handlingen, slik som tid (fortid, n\xc3\xa5tid, framtid), avbrutt eller p\xc3\xa5g\xc3\xa5ende, underordning og kondisjonalis med mer. Som en konsekvens av dette kan en regelrett portugisisk verbstamme ta over 50 ulike suffiks (etterstavelser). Til sammenligning har regelrette franske og italienske verb omkring 30 ulike former.\n_START_SECTION_\nTider og b\xc3\xb8yningsm\xc3\xb8nster\n_START_PARAGRAPH_\nAlle portugisiske verb ender enten p\xc3\xa5 \xe2\x80\x93ar, -er, -ir eller \xe2\x80\x93or. Disse endelsene kan vi ogs\xc3\xa5 kalle for infinitivsgrupper. Vanlig p\xc3\xa5 portugisisk er \xc3\xa5 legge til suffikser til stammen av verbet for \xc3\xa5 forandre tid. Hver infinitivsgruppe har omkring 50 slike suffiks: cant|ar (\xc3\xa5 synge) \xe2\x86\x92 cant|ou (han sang), vend|er (\xc3\xa5 selge) \xe2\x86\x92 vend|eu (han solgte), part|ir (\xc3\xa5 forlate) \xe2\x86\x92 part|iu (han forlot), rep|or \xe2\x86\x92 rep|\xc3\xb4s (han satte tilbake). I visse tider flyttes ogs\xc3\xa5 den trykksterke stavelsen:  \'canto ("jeg synger"), can\'tamos (vi synger), canta\'rei (jeg kommer til \xc3\xa5 synge)._NEWLINE_De fleste verb tilh\xc3\xb8rer infinitivsgruppa \xe2\x80\x93ar. Mange l\xc3\xa5neord som kommer inn i det portugisiske spr\xc3\xa5ket havner i denne gruppa, som for eksempel clicar- \xc3\xa5 klikke (med en datamus). \xe2\x80\x93or-gruppa er begrenset til verbet p\xc3\xb4r (sette, arrangere, legge) og dets avledninger. Dette verbet h\xc3\xb8rte opprinnelig til \xe2\x80\x93er-gruppa (som poner eller poer) og mange portugisiske lingvister klassifiserer det enn\xc3\xa5 kun som et uregelmessig \xe2\x80\x93er-verb. _NEWLINE_Det finnes et par hundre verb med uregelrett b\xc3\xb8yning, deriblant ser (\xc3\xa5 v\xc3\xa6re), ter (\xc3\xa5 ha), ir (\xc3\xa5 g\xc3\xa5) og vir (\xc3\xa5 komme). Uregelmessige verb er ofte kun uregelmessige i noen h\xc3\xa5ndfull former.\n_START_SECTION_\nKonjunktiv\n_START_PARAGRAPH_\nPortugisisk konjunktiv har tre syntestiske tider: presens, preteritum og futurum (imperfektum konjunktiv og pluskvamperfektum konjunktiv betegnes som sammensatte verbformer). Futurum konjunktiv er uvanlig i indoeuropeiske spr\xc3\xa5k. Hos regelrette verb er den identisk i form (men ikke funksjon) med personb\xc3\xb8yd infinitv, men den er klart avskilt hos uregelrette verb.\n_START_SECTION_\nKondisjonalis\n_START_PARAGRAPH_\nPortugisisk kondisjonalis klassifiseres ofte som et indikativtempus, datidas futurum (i motsetning til den vanlige n\xc3\xa5tidas futurum). Den har en syntetisk form, som for eksempel ele cantaria (han skulle synge), og to sammensatte former: med hjelpeverbet ir (\xc3\xa5 g\xc3\xa5, \xc3\xa5 skulle), som i ele iria cantar (han skulle til \xc3\xa5 synge) og ter (\xc3\xa5 ha), som i ele teria cantado (han skulle ha sunget). Syntetisk kondisjonalis erstattes ofte av de sammensatte formene i hverdagslig talespr\xc3\xa5k.\n_START_SECTION_\nPreteritum perfektum\n_START_PARAGRAPH_\nForuten de sammensatte formene for handlinger i fortid, har portugisisk syntetisk preteritum perfektum. \xc2\xabHan hadde snakket\xc2\xbb kan oversettes p\xc3\xa5 to m\xc3\xa5ter: enten sammensatt, ele havia falado, eller usammensatt, ele falara. Usammensatt m\xc3\xa5 dog vike for de sammensatte formene, og i Brasil anses sammensatt preterium perfektum som foreldet og brukes sjelden.\n_START_SECTION_\nTer og haver\n_START_PARAGRAPH_\nPortugisisk bruker ofte ter (\xc3\xa5 (inne)ha, fra latin tenere) som hjelpeverb, istedenfor haver (\xc3\xa5 ha, fra latin habere) som er vanlig i andre romanske spr\xc3\xa5k. For eksempel kan \xc2\xabhan hadde snakket\xc2\xbb b\xc3\xa5de oversettes til ele havia falado og ele tinha falado. _NEWLINE_Verbet ter brukes ogs\xc3\xa5 i betydningen \xc3\xa5 finnes, som i tem muito peixe no mar (det finnes mye fisk i havet). Bruken av ter istedenfor haver er vanligere i Brasil enn i Portugal, men ser ut til \xc3\xa5 \xc3\xb8ke.'